ইপিএলে ফেবারিটদের প্রত্যাশিত জয়
স্পোর্টস রিপোর্টার ॥ ইংলিশ প্রিমিয়ার লীগ ফুটবলে প্রত্যাশিত জয় পেয়েছে ফেবারিটরা। তবে লিভারপুল ছাড়া প্রতিটি দলকেই ঘাম ঝরাতে হয়েছে। বুধবার রাতে অনুষ্ঠিত ম্যাচে আসরের বর্তমান চ্যাম্পিয়ন ম্যানচেস্টার সিটি ২-০ গোলে লিচেস্টার সিটিকে, ম্যানচেস্টার ইউনাইটেড ১-০ গোলে নিউক্যাসল ইউনাইটেডকে, আর্সেনাল ২-১ গোলে কুইন্স পার্ক রেঞ্জার্সকে, চেলসি ১-০ গোলে ওয়েস্টহ্যাম ইউনাইটেডকে ও লিভারপুল ২-০ গোলে পরাজিত করে বার্নলিকে।
২৭ ম্যাচ শেষে ৬৩ পয়েন্ট নিয়ে যথারীতি শীর্ষস্থান ধরে রেখেছে চেলসি। দ্বিতীয় স্থানে থাকা ম্যানচেস্টার সিটির পয়েন্ট ৫৮। তাদের খেলতে হয়েছে ২৮ ম্যাচ। সমান ম্যাচে ৫৪, ৫৩ ও ৫১ পয়েন্ট নিয়ে যথাক্রমে তৃতীয়, চতুর্থ ও পঞ্চম স্থানে আর্সেনাল, ম্যানইউ ও লিভারপুল। আগের ম্যাচে লিভারপুলের কাছে হার মানা সিটি পয়েন্ট তালিকার তলানীতে থাকা লিচেস্টারকে হারিয়ে জয়ের ধারায় ফিরেছে। বিজয়ী দলের হয়ে গোল করেন ডেভিড সিলভা ও জেমস মিলনার। ইতিহাদ স্টেডিয়ামে ম্যাচের প্রথমার্ধের শেষ মিনিটে বাঁ পায়ের শটে দলকে এগিয়ে দেন স্প্যানিশ মিডফিল্ডার ডেভিড। বিরতির পর ম্যাচের ৮৮ মিনিটে জেসুস নাভাসের ক্রসে ডান পায়ের শটে ম্যানসিটির জয় নিশ্চিত করেন ইংলিশ মিডফিল্ডার মিলনার। ওয়েস্টহ্যামকে হারিয়ে শিরোপা পুনরুদ্ধারের পথে আরেকধাপ এগিয়েছে চেলসি। ওয়েস্টহ্যামের মাঠে চেলসির জয়সূচক একমাত্র গোলটি করেন ইডেন হ্যাজার্ড। বেলজিয়ামের এই মিডফিল্ডার ২২ মিনিটে হেড থেকে গোলটি করেন। ব্রাজিলিয়ান মিডফিল্ডার রামিরেসের ক্রসে গোলটি করেন তিনি। নিউক্যাসেলের বিরুদ্ধে কোনরকমে জয় পেয়েছে ম্যানইউ। ম্যাচ শেষের মাত্র এক মিনিট আগে এ্যাশলে ইয়ংয়ের গোলে জয় পায় রেড ডেভিলসরা। প্রতিপক্ষের মাঠে গোলশূন্য প্রথমার্ধের পর দ্বিতীয়ার্ধেও ড্রয়ের দিকে এগোচ্ছিল ম্যাচটি। অবশেষে ৮৯ মিনিটে ডি বক্সের মধ্যে থেকে ডান পায়ের শটে ম্যানইউর হয়ে ইজ্জত রক্ষার গোলটি করেন ইয়ং। কিউপিআরের বিরুদ্ধে গোলশূন্য প্রথমার্ধের পর ৬৪ মিনিটে অলিভিয়ের জিরুডের গোলে এগিয়ে যায় আর্সেনাল। ইংলিশ ডিফেন্ডার কাইরন গিবসের ক্রস রক্ষণে বাধা পেলেও বল পেয়ে যান জিরুড। সহজেই লক্ষ্যভেদ করেন ফরাসী এ স্ট্রাইকার। পাঁচ মিনিট পর ব্যবধান বাড়ান আলেক্সিস সানচেজ। বামপ্রান্ত থেকে দুইজনের বাধা এড়িয়ে দুরূহ কোণ থেকে গোলটি করেন চিলির স্ট্রাইকার। ৮২ মিনিটে ব্যবধান কমিয়ে লড়াইয়ের আভাস দেয় কিউপিআরের ইংলিশ স্ট্রাইকার চার্লি অস্টিন। শেষ পর্যন্ত অবশ্য আর্সেনালের জয়ের পথে বাধা হতে পারেনি তারা।